Správa zo zahraničnej pracovnej cesty
1.	Účastník ZPC:
Titul, meno a priezvisko:	Mária Slugeňová (MS)	
Pracovisko:	Sekcia medzinárodnej spolupráce 
MŠVVaŠ SR, Stromová 1, 813 30 Bratislava 	
Pracovné zaradenie:	riaditeľka Odboru bilaterálnej a multilaterálnej spolupráce a programov	
Znalosť jazykov:	AJ, RJ	
Ďalší účastník:	Monika Vrzgulová  (MV)
Výkonná riaditeľka Dokumentačného strediska holokaustu
Bratislava	
2.	Zahraničná pracovná cesta:
Štát:	Holandské kráľovstvo	
Mesto:	Amsterdam	
Vykonaná v doch:	19.-23.júna 2011                   	
Účel cesty:	Účasť na zasadaní International Task Force k otázkam vzdelávania o holokauste pod záštitou Ministerstva zahraničných vecí Holandska 	
Spôsob financovania:	Pobytové a cestovné náklady hradí MŠVVaŠ SR z prostriedkov plánovaných na Projekt vzdelávania o holokauste	
		
3.	Rámcový program pobytu:
19.6.2011	Prílet  z Viedne do Amsterdamu ubytovanie v hoteli	
20.6.-22.6.2011
23.6.2011
	Registrácia a  účasť na zasadaní Education Working  Group
Odlet do Viedne
	
4.	Stručný priebeh ZPC

20.júna 2011 

Zasadanie Zmiešanej pracovnej skupiny o genocíde Rómov 
Zasadanie, ktoré  viedla predsedníčka komisie Karen Pollak (NL), sa venovalo nasledovným témam a okruhom:
•	Gerhard Baumgartner (A) predstavil  štruktúru a ciele vzdelávacieho materiálu pod názvom „Osud Rómov a Sinti počas holokaustu“, ktorý by mal byť k dispozícii koncom roku 2011. Pred jeho samotným uvedením do praxe, bude na jeseň 2011 organizovaný seminár zameraný na metodologickú stránku používania v praxi, pričom GB vyzval všetky krajiny zapojené do projektu, aby vyslali zástupcu na uvedené podujatie.
V ďalšej časti vystúpili k materiálu so svojimi komentármi externí experti a odborníci S. Kapralski (Centrum sociálnych štúdií, Univerzita vo Varšave) a O.Mengrersen (Dokumentačné a kultúrne centrum Rómov a Sinti v Heidelbergu).
•	Rokovanie pokračovalo s nasledovnými prezentáciami k projektom  a témam:
-	Medzinárodný projekt „Requiem Auschwitz“ – Nadácie Alfa (NL)  
-	Kim Simon z Soah Foundation (USA) predstavila projekt „Giving memory a future: the Holocaust  and Rights of Roma in Contemporary Roma „, ktorý  je zameraný na video svedectvá 407  Rómov, ktorí prežili holokaust. Jednotlivé svedectvá sú k dispozícii aj na internetovej stránke Soah Foundation.
-	Nina Casten (Nadácia DROM - Fínsko) – priblížila projekt putovnej výstavy venovanej histórii Rómov 
-	Mirjam Karoly z OBSE informovala o zámere Poľska počas jeho  predsedníctva v EÚ v II.polroku 2011, schváliť 2.august ako Pamätný deň holokaustu Rómov.

Zasadanie Zmiešanej  pracovnej skupiny pre antisemitizmus a popieranie holokaustu (MV) Rokovanie otvoril a viedol Steven Feinberg. Členov skupiny oboznámil so zámerom prezentovať prácu a doterajšie výsledky skupiny formou krátkeho vstúpenia pre diplomatov  na zasadnutí ITF v decembri 2011 v Haagu. 
Zhrnul doporučenia z jednotlivých pracovných skupín ITF (akademickej, vzdelávacej, skupiny pre múzeá a pamätníky) pre Stálu komisiu pre monitorovanie antisemitizmu a popierania holokaustu - vytvoriť na pôde skupiny komisiu, ktorá bude pracovať na odporúčaniach osvedčených postupov a skúseností. Komisiu bude viesť Mark Weitzman, členmi sa stali Juliane Wetzel, Brigitte Bailer, Alex Maws, Jerry Gotel a Monika Vrzgulová. Predsedovia jednotlivých pracovných skupín budú vyzývať ďalších členov, aby podporili komisiu v jej práci. Zmiešaná  pracovná skupina pre antisemitizmus a popieranie holokaustu trvá na tom, aby na internetovej stránke ITF bola vytvorená sekcia venovaná popieraniu holokaustu.

21.júna 2011

Rokovanie Vzdelávacej pracovnej skupiny (EWG) otvoril  a viedol jej predseda Otto Rühl (DK), ktorý v úvode apeloval na všetky členské krajiny ITF, aby zodpovedne pristupovali k práci EWG a nominovali 2 zástupcov za každú krajinu za jej riadneho člena. Uviedol, že sú krajiny, ktoré nemajú žiadneho zástupcu, čím nie je možné zabezpečiť kontinuitu práce na ďalšie obdobie. 
V programe ako prvý vystúpil terajší predseda ITF Karel de Beer (NL), ktorý predstavil zámer Holandska počas predsedníctva v roku 2011 zaviesť  tzv. viacročného pracovného plánu ITF, ktorý by bol schválený na plenárnom zasadaní ITF v decembri 2011 v Haagu. Preto vyzval členov všetkých pracovných skupín, aby sa na svojom zasadaní dohodli na konkrétnych návrhoch a zámeroch, na ktoré by sa ITF v budúcnosti malo sústrediť.
V ďalšej časti programu OR vyzval prítomných delegátov za jednotlivé členské strany (prítomní boli zástupcovia z  24 členských krajín, absentovali reprezentanti Grécka, Litvy a Luxemburska), aby prezentovali návrhy za ich krajiny. 
Za SR vystúpila M.Slugeňová, ktorá ocenila doterajšiu činnosť a spoluprácu v rámci ITF, ako aj podporu zo strany členských krajín. Zároveň uvítala snahu holandského predsedníctva vypracovať viacročný plán a nasmerovať činnosť konkrétnymi krokmi. K tomu je však, z pohľadu SR, dôležité zistiť aktuálny stav vzdelávania o holokauste, t.j. ako sa v praxi uplatňujú návrhy a odporúčania zo strany ITF a s akým výsledkom. Až následne potom bude možné zamerať sa na budúce smerovanie práce v jednotlivých krajinách, v ktorých je situácia  v mnohých aspektoch odlišná.
Po skončení prezentácie jednotlivých krajín, predseda EWG zosumarizoval konkrétne návrhy do 5 okruhov, ktoré budú prezentované za EWG na zasadaní SIWG/PPC  vo štvrtok:
	1.	Výskum – stratégia založená na faktoch
	2.	Implementácia odporúčaní na národnej úrovni (vrátane tzv.  country reportov )
	3.	Pamätné dni holokaustu – príležitosť na vzdelávanie 
	4.	Rozvoj profesionálneho vzdelávania  (so zapojením  inštitúcií na ďalšie vzdelávanie učiteľov)
	5.	Výzvy súčasnosti  (napr.  nové technológie , ďalšie genocídy  a pod .)

V ďalšej časti programu bol prítomným predstavený medzinárodný projekt pod názvom Návštevy Auschwitzu . Ide o metodickú príručku pre učiteľov, ktorú vydala Rada Európy v spolupráci s Ministerstvom školstva  Poľskej republiky a Štátnym múzeom Auschwitz . Cieľom publikácie je pripraviť učiteľov, ktorí plánujú so študentmi navštíviť autentické pamätné miesto, ako pristupovať k návšteve ešte pred jej uskutočnením, počas návštevy ako aj po skončení. Súčasťou prezentácie bola aj štatistická informácia o návštevníkoch Auschwitzu, kde za obdobie 10 rokov vzrástla návštevnosť trojnásobne. Z pohľadu národností možno s potešením konštatovať, že SR je v prepočte na 1 obyvateľa na 3.mieste za Poľskom a Nórskom. Vzhľadom na uvedenú skutočnosť sa navrhuje zabezpečenie prekladu do SJ a jej sprístupnenie v elektronickej podobe na stránke MŠVVaŠ SR.

Popoludňajší program pokračoval prácou členov EWG v jednotlivých subkomisiách

Subkomisia pre porovnávanie osnov a výučby o holokauste v členských krajinách ITF (MS) sa v Amsterdame stretla po druhýkrát. Jej členovia diskutovali o tom, ako sa menia podmienky pre vzdelávanie na začiatku 21. storočia, ich vplyv na vývoj učebných osnov v jednotlivých členských krajinách a ako sa mení úloha pedagóga v triede. Zdôraznili, že práve plánované aktuálne prezentácie jednotlivých členských krajín by mali priniesť čerstvé informácie, akými rozličnými spôsobmi je realizované vzdelávanie o holokauste v členských krajinách ITF.

Subkomisia pre rómsku genocídu (MV)
Karen Polak, ktorá vedie subkomisiu vo svojom reporte uviedla, že existujú rôzne prístupy a spôsoby používania pojmu holokaust vo vzťahu ku rómskej genocíde počas 2. svetovej vojny. Obrátila sa na členov EWG, aby podporili myšlienku premenovať Subkomisiu pre rómsku genocídu na Rómsku komisiu. Predstavila ITF projekty, ktoré sú orientované na túto problematiku a oznámila, že komunikačné fórum na stránke ITF je otvorené pre všetkých delegátov ITF.

22. júna 2011

Rokovanie EWG pokračovalo s nasledovným programom:

Správa finančného výboru ITF (B. Shulman  - členovia hodnotili 29 podaných projektov, z ktorých 17 bolo aj odsúhlasených na financovanie. Skonštatoval, že mnohé podané projekty nespĺňali  kritériá požadované zo strany ITF. Zároveň uviedol, že  z jeho pohľadu bolo podaných čo  do počtu a kvality málo projektov. Diskutovalo sa aj potrebe a význame tzv. externých hodnotiteľov, kde sa členovia výboru zhodli na tom, že činnosť takýchto hodnotiteľov je prínosná a navrhujú v nej pokračovať. V závere plénum EWG zvolilo zástupcov z EWG vo finančnom výbore a to:        
	riadni členovia :  Felicia Feldmann (Rumunsko), Martina Maschke (Rakúsko) , Bill   Shulman (USA)
	     náhradníci: Monika Vrzgulová (Slovensko), Siiri Lepasaar (Estónsko), Otto Ruhl  (Dánsko)
	
Správa zo zasadanie subkomisie o holokauste a iných genocídach a iných zločinov proti ľudskosti (Paul Salomon )  Členovia subkomisie vytvorili a odprezentovali na stretnutí v Haife (december 2010) materiál Holokaust a iné genocídy, ktorý poskytuje výber definícií, textov a internetových stránok týkajúcich sa danej problematiky. V súčasnosti je materiál k dispozícii v anglickej, talianskej a francúzskej mutácii na stránke ITF, pripravuje sa nemecká a španielska. Paul Salmon konštatoval, že je potrebné získať spätnú väzbu od učiteľov, ktorý s materiálom pracovali. Zatiaľ majú informácie od anglických učiteľov. Informoval členov EWG o holandskej iniciatíve - skupina odborníkov pripravuje príručku pre učiteľov  ako učiť o holokauste a iných genocídach. Holandsko ako predsednícka krajina prišla s iniciatívou a pripravuje konferenciu zameranú na túto problematiku, ktorá sa uskutoční v novembri 2011 v Hágu.
•	Diskusia s predsedníčkou Výboru pre komunikáciu ITF Kori Street , ktorá priblížila zámery ITF v oblasti zviditeľňovania ITF smerom k verejnosti. Zároveň vyzvala členov EWG, vzniesli svoje požiadavky na komunikačný výbor i návrhy na zlepšenie spolupráce do budúcnosti.
•	 S. Feinberg  tlmočil požiadavku kolegov z Holocaust Memorial Musem vo Washingtone, aby jednotlivé krajiny poskytli v tlačovej alebo elektronickej podobe materiály o osnovách, programoch, ktoré sa týkajú vyučovania holokaustu v príslušnej krajine.
•	Benjamin Warren (USA) predstavil prítomným hudobný  „Kadish Project“, ktorý bol po prvý krát uvedený v novembri 2010 v Houstone. Projekt zahŕňa o.i. vzdelávacie podujatia ako aj uvádzanie orchestrálnej verzie v rôznych častiach USA, kde sa stretol s mimoriadnym ohlasom.
•	Richelle Bud Caplan (Izrael) priblížila tzv.  „Poster Project“, na ktorom sa podieľali  Yad Vashemu, ESLI a Memorial de la Shoa. Výstupom je 16 víťazných plagátov s tematikou holokaustu (z 300 podaných návrhov) , ktoré by sa mohli využívať ako „putovné“ výstavy“ napr. na Pamätný deň holokaustu.
•	Na záver zasadania prítomní odsúhlasili návrh  predsedu EWG na rok 2013 a to Alice Herscovitch - Montreal Holocaust Memorial Centre (Kanada).

5.	Odporúčané závery a úlohy:
Pre plnohodnotnú účasť SR na aktivitách ITF a dodržovanie záväzkov vyplývajúcich z členstva SR sa navrhuje nasledovné:

1.	Zabezpečiť účasť zástupcu zo SR na seminári k materiálu „Osud Rómov a Sinti počas holokaustu“
T: august 2011							Z:DSH

2.	V rámci finančných možností a so súhlasom Rady Európy zabezpečiť preklad publikácie „Návštevy Auschwitzu“ a zverejniť na internetovej stránke MŠVVaŠ SR.
T: po súhlase RE							Z: SMS 

3.	V spolupráci s MZV SR zabezpečovať úlohy vyplývajúce z členstva SR v ITF.
T: trvale							     	Z: SMS, DSH

4.	Plánovať v rozpočte  finančné prostriedky na rok 2012 na aktivity a záväzky vyplývajúce z členstva SR v ITF. 
      T: december  2011					   	Z: SMS   	 
                                                                                           
5.	Plánovať finančné prostriedky súvisiace s funkciou predsedníčky  EWG v roku 2012
      T: 2011				              	                       Z: DSH, SMS

6.  Prehľad prinesenej dokumentácie
Materiály získané počas zasadania budú k dispozícii záujemcom na SMS. Väčšina dokumentov zo zasadania ITF bude zverejnená aj na internetovej stránke ITF. 

7.Osobitne vyhodnotený očakávaný prínos ZPC:
Na rokovaní pracovných skupín ITF sa komunikovali naše priority a stratégie v dlhodobom, systematickom vzdelávaní o holokauste na Slovensku, ako aj špecifické potreby a výzvy, ktoré toto vzdelávanie sprevádzajú. V diskusiách sme mali možnosť porovnávať našu situáciu s ostatnými členskými krajinami. Naše poznámky a odporučenia sa stali súčasťou návrhu EWG na obsahovú náplň viacročného multilaterálneho plánu ITF. Zároveň naše poznatky získané v odborných diskusiách s ostatnými členmi EWG sa budú môcť  ďalej implementovať do našej práce v konkrétnych krokoch - napr. pri príprave nových vzdelávacích produktov, pri monitorovaní účinnosti a efektívnosti našej práce.

8.Spôsob zverejnenia výsledkov ZPC,  prenos získaných informácií:

Správa zo ZPC bola zaslaná elektronicky sekcii medzinárodnej spolupráce MŠVVaŠ SR, ktorá ju zverejní na internetových stránkach MŠVVaŠ SR.
Súhlasím so zverejnením správy na internete.

14.júla 2011

Správu vypracovala:	Mária  Slugeňová
Správu schválila:        Dagmar Hupková

Rozdeľovník :		   Sekcia medzinárodnej spolupráce MŠVVaŠ SR - 062
                                      Monika Vrzgulová – Dokumentačné stredisko holokaustu v SR